Els Programes de Formació i Inserció, Pla de Transició al Treball (PFI-PTT) faciliten l'inici d'un itinerari professional i formatiu, tant de transició al món laboral com de continuïtat formativa • El passat 19 de juny es va celebrar per videoconferència l'acte oficial de cloenda dels diferents cursos
Amb motiu de la situació actual provocada per la pandèmia de Covid-19, el Servei Local de Transició Escola Treball (SLTET) va celebrar el passat 19 de juny per videoconferència l'acte de cloenda dels Programes de Formació i Inserció - Pla de Transició al Treball (PFI-PTT) 2019-20. Aquests programes faciliten l'inici d'un itinerari professional i formatiu, tant de transició al món laboral com de continuïtat formativa.
Els PFI-PTT es dirigeixen a joves entre 16 i 21 anys, que no hagin obtingut el graduat en ESO (Educació Secundària Obligatòria) i que, a curt termini, volen treballar i/o cursar un cicle formatiu de grau mitjà.
Aquest any, 61 joves han participat dels programes repartit en els mòduls següents:
• 15 alumnes “Auxiliar en establiments hotelers i de restauració”
• 16 alumnes “Auxiliar de vendes, oficina i atenció al públic”
• 15 alumnes “Auxiliar en operacions de muntatge d'instal·lacions electròniques en edificis”
• 15 alumnes “Auxiliar de muntatge i manteniment d'equips informàtics”
L'acte de cloenda va comptar amb la participació de l'alumnat, professorat així com les intervencions de l'alcaldessa de Castelldefels, Maria Miranda, el regidor d'Educació, Jordi Maresma, la cap del Servei de Programes de Qualificació i Iniciació Professional del Departament d'Educació, Ana Rodríguez, i els tutors i tutores dels diferents mòduls de formació.
"Aquest ha estat un curs estrany marcat per una crisi humanitària global, en la qual hem perdut persones estimades i en el qual tot allò que donàvem per suposat s'ha hagut de canviar", va afirmar Maresma en la seva intervenció. "Ens necessitem tots i totes per repensar Castelldefels. Vull animar-vos a continuar treballant i estudiant. Tots els esforços són ara més necessaris que mai. Comptem amb vosaltres per Castelldefels se'n surti".
Al blog del PFI-PTT es poden veure els diferents vídeos de resum que recullen en imatges l'experiència de l'alumnat als diversos mòduls de formació.
Benvinguda institucional als PFI-PTT, a l'inici del curs el passat 20 de setembre / ARXIU